Sylvia (instrumental)
Sylvia je instrumentalna kompozicija nizozemskog progresivnog rok sastava Focus iz 1972. godine. Objavljena je na njihovom albumu Focus 3 iz 1972. godine, te singlu 27. januara 1973. godine. Singl]] sa ovom pjesmom postigao je najveći međunarodni uspjeh do tada za ovaj nizozemski muzički sastav. Pjesma je objavljena na albumu Focus 3 u julu 1972. godine. 12. decembra iste godine Focus je snimio nastup za BBC emisiju pod nazivom Old Grey Whistle Test, a među odsviranim pjesmama bila je i "Sylvia" koja se nastavlja sa jodlanjem iz kompozicije Hocus Pocus. Izdanje BBC muzičke emisije Old Grey Whistle Test za tu sedmicu već je bilo prilično solidno - filmski isječci Marca Bolana i Johna Lennona, uživo nastup grupe The Crickets. Međutim, najveċu pažnju u emisiji privukao je tada relativno nepoznati nizozemski rok sastav Focus. Njihova blistava izvedba dvije instrumentalne kompozicije - "Sylvia" i "Hocus Pocus", - bila je predmet razgovora među publikom i muzičkim kritičarima. Prema riječima voditelja emisije Boba Harrisa: Focus su bili apsolutna senzacija, a otkrili smo i da imamo publiku koja se broji u milionima. Osim kratkog dijela falset pjevanja u tirolskom stilu Thijsa van Leera, pjesma je uglavnom instrumentalna. Predvođeni Akkermanovim stilskim gitarskim riffom i burnim naletom Thijsa van Leera na Hammond orguljama, Focus izvode kompoziciju "Sylvia" istovremeno "bez daha" i odmjereno, izmjenjujući raspoloženje u pjesmi između užarenog roka i melodičnije vrste evropskog progresivnog džeza.. Godine 1968., dok je bio u četveročlanom pratećem instrumentalnom i pjevačkom sastavu Shaffy Chantant sa vodećim pjevačem Ramsesom Shaffyjem, Thijs je komponirao melodiju pjesme na tekst Linde Van Dijck sa namjerom da je Sylvia Alberts otpjeva. Pjesma je prvobitno imala dugačak naslov "I Thought I Could Do Everything On My Own, I Was Always Stripping The Town Alone". Međutim, kada je svirao pjesmu za pjevačicu Sylviju, "uopće joj se nije svidjela, pa je pjesma tako privremeno ostavljena na policu." Četiri godine kasnije Thijs van Leer je zajedno sa muzičarima iz grupe Focus odsvirao i snimio kao instrumentalnu kompoziciju i nazvao je (kao zadirkujuċi podsjetnik na propuštenu priliku) po Sylviji Alberts. Povodom obrade i snimanja ove kompozicije gitarista Jan Akkerman izjavio je jednom prilikom: U mlađim godinama puno sam slušao marširajuće sastave". Čuo sam nekog tipa na trubi u jednom od ovih muzičkih sastava i imao je tako lijep ton, tako lijepu frazu. Dakle, vrijeme i fraziranje u pjesmi Sylvia dolaze odande. I prvi i drugi stih izvedeni su za pet minuta pojedinačno, pa mi je ukupno trebalo deset minuta za cijelu pjesmu." Singl ploča na kojoj se nalazila i ova kompozicija ostvarila je zahvaljujuċi velikom zanimanju publike veliku prodaju, a dospjela je i na 4. mjesto na listi najslušanijih singl ploča u Velikoj Britaniji. Istovremeno, grupa Focus je bila pozivana na mnogobrojne nastupe u muzičkim TV emisijama, festivalima i rok koncertima širom Evrope. "Sylvia" je izvanredan primjer virtuoznog talenta svih članova grupe Focus i pomogla je u utiranju puta ka njihovom brzom usponu do muzičke slave.